Гъуазджэм и вагъуэ
СССР-м, РСФСР-м, КъБР-м я цIыхубэ артист, Совет Союзым, РСФСР-м, Урысей Федерацэм я Къэрал саугъэтхэм я лауреат Темыркъан Юрий адыгэ лъэпкъым и мызакъуэу, къэрал псор зэрыгушхуэ цIыхущ, зи зэфIэкIыр дунейм щызэлъащIыса дирижёр ахъырзэманщ. И махуэм ирихьэлIэ мыхъуу, зэпымыууэ утепсэлъыхьми утетхыхьми мылей лъэпкъылIым дызэрыт гъэм и дыгъэгъазэм и ныбжьыр илъэс 80 ирокъу.
«Ар зэуэ лъагапIэм и щыгум къыщыхута цIыхущ. Апхуэдэу къыщIэкIынщ зэфIэкIышхуэ зыбгъэдэлъ, балигъыпIэм имыувэ щIыкIэ и гъащIэр зытриухуэнур — макъамэм пэжкIэ зэрыхуэлэжьэнур — зыубзыхуам зэрызиIэтыпхъэр» — щитхауэ щытащ Хьэгуарэ Джамилэ илъэс зыбжанэ ипэкIэ дунейм къытехьа «Юрий Темирканов. Монолог» и тхылъым и пэублэ псалъэм.
Ленинград консерваторэр къызэриухыу, 1966 гъэм, ар Верди Джузеппе и «Травиата»-мкIэ къихьащ балетымрэ оперэмкIэ Театр ЦIыкIум и утыкум. А илъэс дыдэм дирижёрхэм я етIуанэ урысейпсо зэхьэзэхуэм щытекIуащ. И ныбжьыр илъэс 30 щыхъум, Ленинград филармонием и академическэ оркестрым и дирижёр нэхъыщхьэщ, илъэс 38-м — Оперэмрэ балетымкIэ театр Киров Сергей и цIэр зезыхьэм (иджы Мариинскэ театрым) и художественнэ унафэщIщ, 42-м — «СССР-м и цIыхубэ артист» цIэ лъапIэр къыхуагъэфэщащ (а зэманым нэхъ щIалэ дыдэу цIыхубэ артист хъуар Юрийщ). 1988 гъэм, и ныбжьыр илъэс 50 щрикъунум ирихьэлIэу, ди къэралым и япэ филармоние оркестрым, дуней псом нэхъыфI дыдэу къыщалъытэхэм ящыщ зым, и пашэ хъуащ. ИужькIэ къыхуагъэфэщащ Санкт-Петербург Шостакович Дмитрий и цIэр зезыхьэ и академическэ филармонием и художественнэ унафэщI IэнатIэр, нобэр къыздэсми абы щолажьэ.
Макъамэм теухуауэ дуней псом щекIуэкI Iуэхугъуэхэм и гуащIэу хилъхьэмкIэ цIыхубэм и лъагъуныгъэр къэзылэжьа, дуней псом и сыт хуэдэ плIанэпи хэIэтыкIауэ зи цIэр къыщраIуэ, дамыгъэ лъапIэхэмрэ щIыхьыцIэхэмрэ зыхуагъэфэща IэщIагъэлIщ Юрий. Щапхъэу къэбгъэлъагъуэмэ, «Хэкум и пащхьэм щиIэ фIыщIэм папщIэ» орденым и нагъыщиплIри зыхуагъэфэща закъуэтIакъуэм ящыщщ Темыркъаныр.
Урогушхуэ Юрий лъэкIам, и гъащIэ гъуэгум уриплъа иужь, щIэныгъэрэ зэчийкIэ плъэмыкIын дунейм темытуи къыпщохъу.
Музыкэм щиIэ ехъулIэныгъэхэм къадэкIуэу, нэгъуэщI Iуэхугъуэ куэдымкIи Юрий Iущщ, удихьэхыу, зи гугъу ищIым фIы дыдэу зэрыхищIыкIыр къапщIэу Iэджэм тепсэлъыхьыфынущ, езыр гушыIэрейщ, и щхьэкIи ауан зыхуэщIыжу, зыщыдыхьэш-
хыжыфу апхуэдэщ. «Ауан зызымыщIыжыф цIыхур, егъэлеяуэ зыхуэткIиижыр сфIэтхьэмыщкIэщ. Ахэр икIи шынагъуэщ. Къэзыухъуреихь дунейм, езым ехьэлIауэ куууэ гупсысэфхэркъым. Зи ныкъусаныгъэхэм щымыдыхьэшхыжыф цIыхур ахьмакъщ», — жиIэгъащ абы зэгуэр.
ИСТЭПАН Залинэ.
